Évközi 30. vasárnap (A)
Card. Pierbattista Pizzaballa elmélkedése
(Mt 22,34–40)



Megpróbálhatjuk a mai evangéliumot (Mt 22,34– 40) úgy hallgatni, hogy felidézzük azt, amelyet múlt vasárnap hallottunk (Mt 22,15–21). A két szakasz más-más kérdéssel szembesít, de ugyanazon a feszültségen keresztül: a Jézushoz intézett kérdések inkább próbatételek, mintsem alkalmak arra, hogy meghallgassák őt.

Mt 22,15–21-ben a császárnak fizetendő adóra vonatkozó kérdést olyan dilemmaként fogalmazták meg, amelyből nincs kiút: vagy Rómával, vagy Istennel fordulsz szembe. Jézus leleplezte ezt a csapdát, mert nem két terület felosztásáról van szó, mintha Isten és a császár egyenrangúak lennének. A valódi kérdés ugyanis nem az, hogy kié a pénzérme, hanem hogy kihez tartozik az ember, kinek kell visszaadnunk az életünket.

Azokban a fejezetekben, amelyeket most olvasunk, valójában számos vita követi egymást: Jézus hatalmáról (Mt 21,23–27), a császárnak fizetendő adóról (Mt 22,15–21), a szadduceusok által vitatott feltámadásról (Mt 22,23–32) és a mai szakaszban a legnagyobb parancsról. A kérdések változnak, de az igazi kérdés mindig ugyanaz marad: kicsoda Jézus?

A mai válasz meglepő, és egészen a Törvény lényegéig vezet. Jézus nem szorítkozik arra, hogy az istenszeretet parancsát idézze – „Ő azt felelte neki: Szeresd Uradat, Istenedet teljes szívedből, teljes lelkedből és teljes elmédből.” (Mt 22,37) –, amelyet egyetlen írástudó sem vitatott volna. Azonnal hozzáfűzi a felebarát iránti szeretetet – „A második hasonló ehhez: Szeresd felebarátodat, mint önmagadat.” (Mt 22,39) –, majd kijelenti, hogy ezen a két parancson „nyugszik az egész törvény és a próféták” (Mt 22,40). Nem választ egyet a számos előírás közül, hanem az egész kinyilatkoztatás értelmezési kulcsát nyújtja át. Minden az Isten és felebarát iránti szeretetben találja meg az értemét; mindent ebből a középpontból kiindulva kell megérteni és átélni.

Jézus a kérdést mélyebb szintre helyezi, akárcsak az adóról szóló elbeszélésben. Vitapartnerei olyan választ várnak, amely alapján elítélhetik őt; ő viszont megmutatja azt a középpontot, amelyből kiindulva mindent újra kell értelmezni. Ez a középpont pedig a szeretet, amely az egész Törvény egységét jelenti.
Röviden tehát Jézus elutasítja a leegyszerűsítés logikáját. Nem választ egy részt a másik ellenében, és nem részesít előnyben egy részletet úgy, hogy a többit kizárná, hanem meghatározza azt az alapot, amely az egész egységét és rendjét adja.

Van egy további fontos részlet. Miután Jézus válaszolt, ő is feltesz egy kérdést: „Mit gondoltok a Krisztusról? Kinek a fia ő?” (Mt 22,42). Folytatódik a párbeszéd a Messiásról, Dávid fiáról, akit Dávid maga is Úrnak nevez (Mt 22,41–46). A Törvény értelmezésére vonatkozó kérdés így átvezet a Törvényt értelmező személy identitására vonatkozó kérdéshez. Jézus arra hívja meg beszélgetőtársait, hogy ismerjenek fel a Messiásban egy várakozásaikat meghaladó nagyságot. Ez újabb felhívás arra, hogy a Messiásban Dávid fiának méltóságát meghaladó méltóságot ismerjenek fel, ami oda vezet, hogy elgondolkodjanak Jézus, a Törvényt beteljesíteni jött Fiú (Mt 5,17) identitásáról.

A szeretet parancsa és Jézus személye szorosan összetartoznak. A szeretet, amelyre a Törvény középpontjaként rámutat, az, amelyet az Atyával való kapcsolatában és az embereknek való önátadásában megél.

A viták a beszélgetőtársak hallgatásával érnek véget. Máté azzal zárja az epizódot, hogy „senki sem tudott válaszolni neki egy szót sem, és attól a naptól fogva senki nem merte őt többé kérdezni” (Mt 22,46). Nem azért, mintha Jézus győzött volna egy dialektikus vitában.
Hallgatásuk abból fakad, hogy Jézus a vitát folyamatosan áthelyezi az értelmezés síkjáról az alapok szintjére. A vitapartnerek a Törvényről akarnak vitatkozni; Jézus megmutatja, hogy ő ott van, ahonnan a Törvény ered.

Az elbeszélés felvet egy kérdést. Ez a hallgatás lehetne a hit kezdete, akárcsak annak a csöndje, aki szemlélődik; ehelyett azonban annak a hallgatásává válik, aki nem hajlandó megkérdőjelezni önmagát.

Ma is előfordulhat, hogy inkább a Törvény értelmezői maradunk mintsem, hogy az Úr tanítványaivá váljunk.


+Pierbattista
(ford.: Szatmári Györgyi)
2

